Forum Nuus Ontleding: Plaasmoorde en die pad vorentoe - AfriForum
Plaasmoorde is vanjaar reeds vroeg in die kollig na afloop van die grusame moord op Hannes en Ester Kidson (albei 69), wat op 13 Januarie op hul plaas tussen Westonaria en Jachtfontein gemartel en met 'n skerp voorwerp doodgesteek is. Nóg 'n egpaar, Richard en Anita Wiggill, beide in hul 70's, is vandeesweek op hul plaas in Haenertsburg in Limpopo in hul plaashuis aangeval.
Gemiddeld 70 mense sterf jaarliks in plaasmoorde wat dikwels met marteling en brutaliteit gepaard gaan.
Volgens Ernst Roets, adjunk uitvoerende hoof van AfriForum, is besluit om met bewusmaking en ander veldtogte, plaaslik en internasionaal, teen plaasmoorde en –aanvalle te begin weens die regering se stilswye en oënskynlike miskenning van die wrede misdade.
Annette Steyn, DA-LP en woordvoerder oor landbou, bosbou en visserye, het gesê die party het ook herhaaldelik gevra vir maatreëls om die krisis rondom landelike veiligheid te pak. Sy het onlangs weer benadruk dat diegene wat in landelike gebiede bly in besonder kwesbaar is en in gevaar verkeer.
Ondanks die SAPD se "omvattende landelike veiligheidsplan" het TLU SA en AfriForum se gemeenskaplike navorsing oor plaasmoorde bevind dat daar tussen 1990 en 2016 in totaal reeds 1 849 boere vermoor is.
. In 2012 is die veldtog verskerp en uitgebrei om plaasmoorde tot prioriteitsmisdaad te verklaar begin. Die regering is ook deur die burgerregte-organisasie versoek om spesialiseenhede vir landelike beveiling daar te stel.
. In 2013 is 'n verslag bekendgestel waarin die growwe nalatigheid van polisiebeamptes blootgelê is rondom die ondersoekwerk van plaasaanvalle en -moorde. Dié kwessie is ook vir die eerste keer na die VN geneem.
. In 2014 is 'n verslag oor die brutaliteit van plaasmoorde bekendgestel en 'n petisie met 60 000 handtekeninge teen plaasmoorde is aan die polisieministerie in Pretoria oorhandig.
. In 2015 is 'n tienpuntplan by die Menseregtekommissie (MRK) se openbare verhore oor plaasmoorde bekendgestel. In dieselfde jaar het die burgerregte-organisasie Lorraine Claasen, 'n navorser en kriminoloog, aangestel om omvattende studies oor plaasmoorde te doen. Claasen en Roets het Australië ook besoek om die plaasmoordkwessie te internasionaliseer.
. AfriForum was ook in 2015 betrokke by die film Treurgrond wat die werklike omvang van plaasmoorde en –aanvalle uitgebeeld het.
. In Mei 2016 is 'n geskiedkundige ooreenkoms tussen die burgerregte-organisasie en die Suid-Afrikaanse Polisiediens (SAPD) gesluit, waartydens lt.genl. Khomotso Phahlane, waarnemende nasionale polisiekommissaris, aangekondig het dat die SAPD met AfriForum wil saamwerk. Hy het ook bevestig dat die SAPD op 'n proaktiewe wyse dié unieke misdaad sal hanteer.
Plaasmoorde is dus as 'n prioriteitsmisdaad verklaar en verskeie samesprekings het tussen die burgerregte-organisasie en plaaslike polisie plaasgevind met die doel om standaard operasionele prosedures op te stel waarvolgens die polisie 'n mandaat kan aanvaar om met alle gemeenskapsveiligheidstrukture saam te werk om moorde te stop.
*TLU SA en AfriForum se gesamentlike syfers vir plaasmoorde en-aanvalle tussen 1990 en 2016.
Genl. Chris van Zyl, assistenthoofbestuurder van TLU SA, het sy kommer uitgespreek oor die voortslepende dreigemente rondom grondbesettings, die toename in die vergiftiging van vee asook die klaarblyklike gebruik van tegnologie om boere se alarmstelsels en selfone tydens aanvalle buitewerking te stel.
Volgens Van Zyl is daar ongetwyfeld 'n verband tussen die land se politieke klimaat en die hoeveelheid plaasmoorde wat gepleeg word. Hy is ook van mening dat misdaadintelligensie 'n prominente rol moet begin speel in die stryd teen plaasmoorde en -aanvalle.
Volgens prof. Rudolph Zinn, 'n senior lektor aan Unisa se skool vir polisiepraktryk, het misdadigers wat by 'n navorsingstudie betrokke was gesê dat sigbare polisiëring soos patrollies deur gemeenskapslede beslis 'n afskrikmiddel is en dat dit die kans van 'n aanval of rooftog met tot 68% laat afneem.
Verskeie ander kundiges soos Lucas Swart, 'n kenner van plaasveiligheid, en organisasies soos TLU SA het in die verlede talle veiligheidswenke en inligting oor plaasmoorde gedeel. Dit sluit in:
Beperk die hoeveelheid kontant en vuurwapens wat in jou besit is. Beide kan jou 'n teiken maak vir 'n rooftog.
Gebruik slegs betroubare alarmdiensverskaffers en programmeer dit só dat die alarm 'n sein na beide die beheerkamer en 'n buurman stuur.
AfriForum en die SAPD het op 16 Januarie 2017 'n geskiedkundige samewerkingsooreenkoms onderteken waarin die SAPD erkenning aan AfriForum gee as 'n amptelike teenmisdaadsvennoot.
Post Tags:	#Forum Nuus Ontleding#plaasmoorde
Die nood in Suid-Afrika in dorpe en stedelike gebiede waar talle mense nie drink- of lopende water het nie,…